
Činnosť Výboru pre kultúru NRSNM v roku 2025

V roku 2025 Výbor pre kultúru Národnostnej rady slovenskej národnostnej menšiny pracoval v súlade so schváleným plánom a programom na bežný rok. Zaoberal sa rozvojom, zveľaďovaním, zachovávaním kultúry a kultúrneho dedičstva i tradície príslušníkov slovenskej národnostnej menšiny. Jednotlivé aktivity a podujatia, ktoré si výbor plánom a programom predsavzal podporiť resp. participovať v ich organizácii, v rámci koordinácie výboru boli pomerne rozvetvené. Je známe, že v oblasti kultúry dynamika realizácie väčšiny podujatí smeruje až od konca jarného obdobia s ich vyvrcholením v letnom a jesennom období. Takže vyjmúc niekoľkých väčších podujatí, väčšina z nich sa do konca kalendárneho roka uskutočnila. 

Dňa 18. februára 2025 sa uskutočnilo 4. elektronické zasadnutie Výboru pre kultúru NRSNM. Program zasadnutia pozostával z dvoch bodov: Návrh výročnej správy o činnosti Výboru pre kultúru NRSNM za rok 2024 a Návrh Plánu a programu Výboru pre kultúru NRSNM na rok 2025. Obidva body boli jednohlasne schválené. 

Okrem nižšie uvedených v priebehu roka boli podporené i kultúrne podujatia v prostrediach, v ktorých žije menší počet slovenského obyvateľstva: v Laliti, Bielom Blate, Jánošíku, Vojlovici, Hajdušici, Binguli, Lúgu, Boľovciach, Erdevíku a Šíde.

DIDA 2025

V dňoch od 28. marca do 6. apríla 2025 v Pivnici prebiehal jubilejný - 30. ročník festivalu DIDA,  Divadelné inscenácie dolnozemských autorov. Už celé tri desaťročia v tomto prostredí šikovná skupina mladých a vzdelaných zanietencov organizuje divadelný sviatok s dôležitým zámerom a to je pestovanie slovenskej reči prostredníctvom divadla. Program tohtoročných divadelných dní v Pivnici pod mottom Kde sa podeli moje kone? priniesol množstvo žánrovo pestrých divadelných iscenácií a zaujímavé sprievodné podujatia. Posudzovacia komisia, ktorá hodnotila divadelné predstavenia pracovala v zložení: Zuzana Tárnociová, doc.Dr. Zuzana Týrová a Vladimír Valentík. Pracovalo ešte niekoľko tímov a v rámci nich množstvo ďalších významných spolupracovníkov. Vystúpili nasledujúce divadelné predstavenia: CandyCrush.sk Divadla Rosart z Ružomberka, Herečky (miluj blížneho svojho) Slovenského divadla Vertigo z Budapešti, Záveje Ochotníckeho divadla KC Kysáč, Legionári Divadla VHV z Báčskeho Petrovca, Raňajkový klub Divadelného krúžku ZŠ hrdinu Janka Čmelíka zo Starej Pazovy, Popletená rozprávka Matice slovenskej a SKOS Ľudovíta Štúra z Iloka, Kráľovský festival Základnej školy Jána Kollára zo Selenče, Táračky alebo veselé výlevy z histéria Slovenska Potulného divadla J+T z Medzibrodu, Maťko a blázni Potulného divadla J+T z Medzibrodu, Milášik Ochotníckeho divadla Janka Čemana z Pivnice, Zem SKUS hrdinu Janka Čmelíka Slovenského divadla VHV a Strediska pre kultúru zo Starej Pazovy, Večná Eva Divadla Štefana Kvietika z Veľkého Krtíša, Algoritmus renesancie Gymnázia Jána Kollára so žiackym domovom z Báčskeho Petrovca a Materské znamienko Divadelného súboru Daxner z Tisovca. Jedným z patrónov 30. festivalu DIDA bola i Národnostná rada slovenskej národnostnej menšiny.

Z udelenia Ceny Ondreja Štefanka 

a medzinárodnej konferencie v rumunskom Nadlaku

V dňoch od 20. do 23. marca 2025 v rumunskom Nadlaku v sídle Demokratického zväzu Slovákov rebiehalo udelenie Ceny Ondreja Štefanka s Medzinárodnou konferenciou pod názvom Folklór v kontexte dolnozemských Slovákov v organizácii Demokratického zväzu Slovákov a Čechov v Rumunsku a Kultúrnej a vedeckej spoločnosti Ivana Krasku v Nadlaku, na ktorej sa zúčastnili početní kultúrni a vedeckí pracovníci zo slovenskej Dolnej zeme a Slovenskej republiky. Tohtoročnými laureátmi sa stali: Ladislav Lenovský (Slovensko) – za významný príspevok k rozvoju a propagácii slovenskej literatúry tvorenej v slovenskom zahraničnom svete, Samuel Čelovský (Srbsko) za príspevok k rozvoju a propagácii slovenskej literatúry v zahraničí a Ľudomír Molitoris (Poľsko) za prínos k rozvoju, organizovaniu a diverzifikácii kultúrneho života a spolkovej činnosti v slovenskom zahraničí. Dolnozemskí Slováci dokázali, že spojenými silami, resp. spolkovým organizovaním môžu efektívnejšie presadiť svoje záujmy v širšom spoločenskom, politickom a kultúrnom prostredí. 
Pro Cultura Slovaca 2025

        Cena Pro Cultura Slovaca je spoločný projekt Ústavu pre kultúru vojvodinských Slovákov, Kultúrnej a vedeckej spoločnosti Ivana Krasku a Ústavu kultúry Slovákov v Maďarsku , ktorý už celych šesť rokov monitoruje a vzdáva hold inštitúciám a osobnostiam za výnimočný prínos v oblasti divadelného umenia a umeleckého prednesu a za prínos v oblasti tvorby a realizácie významných kultúrnych podujatí. Slávnostné udeľovanie ceny Pro Cultura Slovaca sa konalo 10. a 11. mája 2025 v Békešskej Čabe v Maďarsku. V mene Galérie insitného umenia v Kovačici, ktorá tohto roku zaznamenáva 70. výročie svojho založenia, toto významné uznanie prebrala riaditeľka Anna Žolnajová-Barcová. Medzi ocenenými boli aj prof. PhDr. Jaroslav Čukan, CSc., pracovník Katedry manažmentu kultúry a turizmu Filozofickej fakulty Univerzity Konštantína Filozofa v Nitre, ktorého vedecko-výskumná, publikačná a popularizačná činnosť významne prispela k lepšiemu poznaniu života Slovákov na Dolnej zemi. Tiež Mária Miškovicová z Hložian, ktorá bola odmenená Pamätným listom za dlhoročnú organizáciu kultúrnych podujatí a šírenie dobrého mena slovenského umenia doma i v zahraničí. Tohto slávnostného ocenenia sa okrem predstaviteľov z Rumunska, Maďarska a Srbska, zúčastnila aj delegácia Národnostnej rady slovenskej národnostnej menšiny v čele s jej predsedníčkou Dušankou Petrákovou.

Prehliadka slovenskej detskej divadelnej tvorby 3xĎ
Dňa 6. júna 2025 v Starej Pazove sa uskutočnila 31. Prehliadka slovenskej detskej divadelnej tvorby. Zúčastnili sa štyri divadelné predstavenia: Raňajkový klub autora Johna Hughesa v réžii Ivana Ječmena a Alexandra Materáka v podaní žiakov ZŠ hrdinu Janka Čmelíka zo Starej Pazovy; Snehulienka a sedem trpaslíkov autorov Bratov Grimmovcov v réžii Snežany Garafiátovej v podaní Základnej školy maršala Tita z Padiny; Kráľovský festival autora Todeho Nikoletića v réžii Anny Kolekovej a Terezy Žiakovej v podaní ZŠ Jána Kollára zo Selenče a Nepokoje v knižnici autora Predraga Trajkovića v réžii Tijany Farkašovej v podaní členov SKUS Milana Rastislava Štefánika z Bingule. Hosťujúce predstavenie predniesol Detský divadelný súbor Ochotníckeho divadla Ðorđa Damjanovića Ðekšu z Jašu Tomića – Kapitán John Peoplefox. Odborná porota pracovala v zložení Svetlana Gašková, Alexander Bako a Ján Privizer a detskú porotu tvorili: Maja Stupavská, Andrej Baláž, Stela Cerovská, Lea Jašová a Leona Fabianová. Koordinátorkou festivalu bola Danica Vŕbová a umeleckým vedícim Alexander Bako. Ceny na záver prehliadky udeľovala Tatiana Vujačićová, podpredsedníčka NRSNM. Spoluorganizátormi 31. prehliadky 3xĎ boli: Národnostná rada slovenskej národnostnej menšiny, Ústav pre kultúru vojvodinských Slovákov, SKUS hrdinu Janka Čmelíka a Obce Stará Pazova. Finančne prispel i Úrad pre Slovákov žijúcich v zahraničí.

Výsledky hodnotenia odbornej poroty boli nasledujúce: Cenu za najúspešnejšieho debutanta: Mateovi Tomšíkovi za stvárnenie postavy Druhého rytiera v predstavení Kráľovský festival ZŠ Jána Kollára zo Selenče; Cenu za najúspešnejšie stvárnenú epizódnu ženskú postavu: Mii Častvenovej za stvárnenie postavy Šialeného klobučníka v predstavení Nepokoje v knižnici SKUS Milana Rastislava Štefánika z Bingule; Cenu pre najúspešnejšie stvárnenú epizódnu mužskú postavu: Lorisovi Sabovi za stvárnenie postavy Poradcu v predstavení Kráľovský festival ZŠ Jána Kollára zo Selenče; Cenu pre najúspešnejšie stvárnenú hlavnú ženskú postavu: Anne Durgalovej za stvárnenie postavy Macochy v predstavení Snehulienka a sedem trpaslíkov ZŠ maršala Tita z Padiny; Cenu pre najúspešnejšie stvárnenú hlavnú mužskú postavu: Danielovi Pisklovi za stvárnenie postavy Bendera v predstavení Raňajkový klub ZŠ hrdinu Janka Čmelíka zo Starej Pazovy. Špeciálnu cenu za neúnavné zachovávanie ochotníckeho divadla v Padine: Snežane Garafiátovej z Padiny; Cenu za dramatizáciu: Ivanovi Ječmenovi za predstavenie Raňajkový klub ZŠ hrdinu Janka Čmelíka zo Starej Pazovy; Cenu za najúspešnejšie kostýmy: Anne Kolekovej a Tereze Žiakovej za predstavenie Kráľovský festival ZŠ Jána Kollára zo Selenče; Cenu za najúspešnejšiu scénografiu: Anne Kolekovej a Tereze Žiakovej za predstavenie Kráľovský festival ZŠ Jána Kollára zo Selenče; Cenu za najúspešnejšiu réžiu: Anne Kolekovej a Tereze Žiakovej za predstavenie Kráľovský festival ZŠ Jána Kollára zo Selenče. Keď ide o ceny tretiu cenu – bronzovú plaketu: divadelnému predstavenu Nepokoje v knižnici SKUS Milana Rastislava Štefánika z Bingule; druhú cenu – striebornú plaketu: divadelnému predstaveniu Raňajkový klub ZŠ hrdinu Janka Čmelíka zo Starej Pazovy a prvú cenu a zároveň aj cenu Národnostnej rady slovenskej národnostnej menšiny v Srbsku, sošku Miry Brtkovej, odborná porota udeľuje predstaveniu Kráľovský festival ZŠ Jána Kollára zo Selenče.

53. Festival Tancuj, tancuj… v Hložanoch
Dňa 14. júna v Hložanoch sa uskutočnil folklórny festival Tancuj, tancuj... Festival mal tri koncerty: prvým bol koncert hudobných skupín a orchestrov v Dome kultúry, kde sa spolu predstavilo 33 speváckych skupín a 3 ľudové orchestre, ktorých výkony hodnotila odborná porota v zložení: Milina Sklabinská, Rastislav Struhár a Zuzana Špringeľová Đukicová. V mene Ústavu pre kultúru vojvodinských Slovákov sa prihovorila riaditeľka Anna Speváková. Počas celého festivalového dňa prebiehal i Jarmok ľudovej tvorivosti, na ktorom umelci, remeselníci a výrobcovia suvenírov mali príležitosť prezentovať svoju činnosť. 

V pokračovaní nasledovalo slávnostné defilé všetkých folklórnych súborov. Účasníci sa prezentovali od samotného centra osady až po amfiteáter, kde následne začal prvý koncert tanečných skupín a vo večernom termíne pokračoval druhý koncert v priamom televíznom prenose RT Vojvodiny. Na úvod programu sa prihovorili predseda Organizačno-správnej rady festivalu Michal Hataľa, ktorý privítal hostí a slovo potom odovzdal predsedovi Rady Miestneho spoločenstva Stanislavovi Srnkovi, predsedníčke Národnostnej rady slovenskej národnostnej menšiny Dušanke Petrákovej a predsedníčke Obce Báčsky Petrovec Viere Krstovskej. 

Nasledoval bohatý program folklorných súborov, ktorý sledovala odborná porota, pričom najlepšie výkony boli ocenené. Výkony tanečných skupín hodnotili Ružena Červenská, Milorad Lonić a Janko Merník. Na programe sa predstavili aj hosťujúce súbory, a to: Folklórny súbor Kokavan z Kokavy nad Rimavicou, Rusínske kultúrne centrum z Nového Sadu a KUS Petra Petrovića Njegoša z Lovćenca. 

Na sám záver boli udelené plakety a diplomy najúspešnejším a výsledky boli nasledujúce. V kategórii ľudových orchestrov: 1 cena: SKC P. J. Šafárika z Nového Sadu, 2 cena: Dom kultúry 3. októbra z Kovačice a 3 cena: SKUS hrdinu Janka Čmelíka zo Starej Pazovy. V kategórii speváckych skupín špeciálne ceny získali: ženská spevácka skupina KUS Sládkovič z Boľoviec, ženská spevácka skupina SKUS hrdinu Janka Čmelíka, miešaná spevácka skupina KUS Bratstvo z Hajdušice, ženská spevácka skupina SKOS Erdevík z Erdevíka a ženská spevácka skupina SKOS Detvan z Vojlovice. Ceny v tejto kategórii získali: 1. cenu mužská spevácka skupina KC z Aradáča, 2. cenu ženská spevácka skupina KC Kysáč z Kysáča a 3. cenu dievčenská spevácka skupina KUS Jána Kollára zo Selenče. V kategórii tanečných skupín špeciálne ceny získali: tanečná skupina Matica slovenská Hviezdoslav z Radoša z Chorvátska, FS Klasy SKUS hrdinu Janka Čmelíka zo Starej Pazovy, tanečná skupina KUS Mladosť z Lugu, seniorská tanečná skupina FS Vreteno z Kysáča, seniorská tanečná skupina FS Rozmarín Domu 3. októbra z Kovačice, miešaná tanečná skupina KUS Petrovská družina z Báčskeho Petrovca, staršia tanečná skupina KUS Zvolen z Kulpína a FS SKUS Erdevík z Erdevíka. Ceny získali: 1. cenu mladšia tanečná skupina KOS Jednota z Hložian, 2. cenu staršia tanečná skupina FS V pivnickom poli z Pivnice a 3. cenu FS SKC P. J. Šafárika z Nového Sadu. Absolútnym víťazom 53. ročníka festivalu sa stala mladšia tanečná skupina KOS Jednota z Hložian, ktorá získala aj sošku Národnostnej rady slovenskej národnostnej menšiny.

31. Detský folklórny festival Zlatá brána

V Kysáči sa dňa 22. júna 2025 uskutočnil 31. Detský folklórny festival Zlatá brána. Je to jeden z ďalších festivalov, ktorý NRSNM vyhlásila za celomenšinový. Tohtoročný Detský folklórny festival Zlatá brána, ktorý si právom pridal i prívlastok medzinárodný, zorganizovala Ustanovizeň pre kultúru a vzdelávanie Kultúrne centrum Kysáč pod záštitou mesta Nový Sad, ktorý festival i financoval. Finančne ho podporili i ďalšie inštitúcie: Ministerstvo kultúry Republiky Srbsko, Národnostná rada slovenskej národnostnej menšiny, Ústav pre kultúru vojvodinských Slovákov a Úrad pre Slovákov žijúcich v zahraničí. 

Odborná porota, ktorá sledovala výkony súťažných súborov, pracovala v zložení: Tatiana Jašková, speváčka, hudobníčka a hudobná redaktorka v Rádiu Nový Sad, Tatiana Kriváková Amidžićová - profesorka a choreografka a Ján Slávik, choreograf a ideový tvorca a zakladateľ tohto festivalu. Na začiatku ústredného programu na javisko bol vyzvaný tanečný pár z každého účinkujúceho súboru. V zápätí sa auditóriu prihovoril Pavel Surový, riaditeľ Kultúrneho centra Kysáč, a privítal vzácnych hostí. Z javiska sa prihovorili i Dušanka Petráková, predsedníčka NRSNM, Michal Pavúk, veľvyslanec SR v Srbsku, primátor mesta Krupina Radoslav Vazan a festival otvoril Petar Ðurđev, poradca primátora mesta Nový Sad. 
Výsledky hodnotenia odbornej poroty vyzerajú nasledovne: 1. cenu a sošku NRSNM udelili Detskému folklórnemu súboru Hájiček KUS Mladosť z Lugu; 2. cenu Detskému folklórnemu súboru Ratolesť SKUS Pivnica - mladšej skupine z Pivnice; 3. cenu Detskému folklórnemu súboru SKUS Slnečnica pri ZŠ maršala Tita - staršej tanečnej skupine z Padiny. Udelené boli i špeciálne ceny a to: Špeciálnu cenu Detskému folklórnemu súboru SKUS hrdinu Janka Čmelíka zo Starej Pazovy, Špeciálnu cenu Jána Slávika - zakladateľa festivalu - DFS Vienok KC Kysáč, Špeciálnu cenu DFS Čerešničky SKUS Milana Rastislava Štefánika z Bingule, Špeciálnu cenu DFS Lastovičky KUS Bratstvo z Hajdušice, Špeciálnu cenu DFS Zvončeky z Erdevíka a Špeciálnu cenu riaditeľa KC Kysáč - DFS Bažalička KUS Zvolen z Kulpína. 

Otvárací program 63. Slovenských národných slávností

Slovenské národné slávnosti ako významné národné a kultúrne podujatie pre slovenskú národnostnú menšinu v Srbsku naša najvyššia zastupiteľská inštitúcia Slovákov v Srbsku Národnostná rada slovenskej národnostnej menšiny vyhlásila za úradný sviatok Slovákov v Srbsku ešte v roku 2009. Pod ich organizáciou sa podpisujú Obec Báčsky Petrovac, Matica slovenská v Srbsku a NRSNM. Toto ústredné podujatie Slovákov v Srbsku je miestom, kde je počas druhého augustového víkendu možné obzrieť si početné výstavy, koncerty, prezentácie kníh, divadelné predstavenia a kultúrno-umelecké programy. Vtedy je kultúrny život Slovákov v Srbsku predstavený tým najlepším a najkrajším spôsobom. Slávnosti sú zároveň príležitosťou na rozličné stretnutia s cieľom prezentovať najvýznamnejšie úspechy v jednotlivých oblastiach. Už dávnejšie toto podujatie presahuje hranice Vojvodiny a navštevujú ho aj Slováci z okolitých štátov a najmä hostia zo Slovenska.

V rámci Slovenských národných slávností sa uskutočnil i Otvárací program slávností dňa 8. augusta 2025 – Pocta ušľachtilým činom a rokom, pod ktorý sa ako autorka scenára a réžie podpísala Katarína Melegová-Melichová a ktorý mohli priamo sledovať aj televízni diváci prostredníctvom TV prenosu na RT Vojvodiny. Úvodom sa však najprv prihovorili vedúce osobnosti troch organizátorov slávnosti – spred Obce Báčsky Petrovec Viera Krstovská, predsedníčka, spred NRSNM Dušanka Petráková, predsedníčka a spred Matice slovenskej v Srbsku Juraj Červenák, predseda. Po nich sa prihovorili ďalší vzácni hostia: Michal Pavúk, veľvyslanec Slovenskej republiky v Srbsku, Aleksandar Sofić, pokrajinský tajomník pre regionálny rozvoj, medziregionálnu spoluprácu a lokálnu samosprávu a slávnosti otvorila ministerka hospodárstva a podpredsedníčka vlády RS Adrijana Mesarovićová.

Nasledoval program, ktorý bol svojráznou mozaikou našich významných jubileí, doplnený hudobnými zložkami, ktorými bola vzdaná osobitná pocta jubilujúcim prostrediam, inštitúciám a jednotlivcom a ktorým oficiálne boli otvorené 63. Slovenské národné slávnosti. Program moderovali Ksenija Vujačićová a Matej Hrk.

Osobitná pozornosť bola venovaná 50. výročiu Kultúrno-umeleckého spolku Sládkovič v Boľovciach, 50. výročiu Slovenského kultúrno-osvetového spolku Detvan z Vojlovice, 60. výročiu Slovenského kultúrno-umeleckého spolku v Pivnici, tiež niekoľkým výročiam Slovákov v Dobanovciach, 70. výročiu Galérie insitného umenia v Kovačici – výnimočnej ustanovizni, ktorá sa stará o zachovanie, rozvoj a prezentáciu jedinečného prejavu slovenskej kultúry – kovačickej insity. A ďalším dôvodom zaradenia tejto inštitúcie s osobitným významom pre slovenskú národnostnú menšinu je aj 100. výročie od narodenia jednej z najznámejších kovačických insitných maliarok Zuzany Chalupovej a historické zaznamenanie insitného umenia Kovačice do Reprezentatívneho zoznamu nehmotného kultúrneho dedičstva ľudstva UNESCO. Pozornosť bola venovaná i stému výročiu Žiackeho samovzdelávacieho krúžku Sládkovič na Gymnáziu Jána Kollára, 180. výročiu Knižnice Štefana Homolu a 280. výročiu príchodu Slovákov do Petrovca. Ku každému z uvedených segmentov programu boli priliehavo zvolené hudobné body, ktoré buď v sieni Slovenského vojvodinského divadla alebo prostredníctvom nahrávok RT Vojvodina predniesli: operný spevák Andrej-Marek Kaňa, Martina Agarská z Boľoviec, Jasmina Greksová z Dobanoviec, orchester pod vedením Vladimíra Kolárika z Vojlovice, staršia tanečná skupina FS V pivnickom poli SKUS Pivnica, ženská spevácka skupina pri DK 3. októbra v Kovačici za sprievodu odchestra pod vedením Pavla Tomáša ml., spevácka skupina KUS Petrovská družina za hudobného sprievodu Ondreja Maglovského, interpretky Anna Berediová, Una Amidžićová, Tatiana Jašková, Iveta Kováčová a interpret Samuel Kováč. Na záver všetci účastníci zaspievali ľudovú pieseň Po nábreží koník beží a tým symbolicky otvorili 63. Slovenské národné slávnosti. Otvárací program Slovenských národných slávností podporil i Úrad pre Slovákov žijúcich v zahraničí.

V lipovom chládku a medovom sládku po desiatykrát

Kultúrno-umelecký spolok Mladosť a Slovenský spolok žien Usilovné včielky v Lugu  usporiadali 16. augusta 2025 jubilejný 10. ročník tradičného podujatia V lipovom chládku a medovom sládku. Podujatie sa začalo prechádzkou medovými chodníkmi pod lipami, kde sa konal predaj medu, medových výrobkov, koláčov a suvenírov. Okrem miestnych a lokálnych včelárov boli tam aj hostia z Hložian, Báčskej Palanky a Súseku. Okrem spolkov žien z Obce Beočin do Lugu zavítali aj spolky žien z Báčskeho Petrovca, Kysáča, Iloka a jednotlivci. Bohatý folklórny sviatok odznel na otvorenom javisku, na nádvorí Domu kultúry. Program moderoval Miroslav Gašpar a na začiatku privítal hostí: Biljanu Jankovićovú, predsedníčku Obce Beočín, Milušku Kolárovú, členku NRSNM a podpredsedníčku MSS pre Sriem, Svetlušu Hlávačovú, koordinátorku Výboru pre kultúru NRSNM, Tanju Drljačovú, riaditeľku Domu kultúry v Beočíne a  Ljubicu Savatićovú, riaditeľku Turistickej organizácie Obce Beočín. V mene organizátorov podujatia sa prihovorili Nataša Rojková, predsedníčka Slovenského spolku žien Usilovné včielky po slovensky a Zdenko Kolár, predseda KUS Mladosť po srbsky. 

V rámci bohatého kultúrno-umeleckého programu vystúpili ochotníci FS Vreteno z Kultúrneho centra v Kysáči, FS Vernár zo Slovenska a KUS Mladosť v Lugu. Ochotníci  hostiteľského spolku sa predstavili v úvodnej a záverečnej časti dvojhodinového koncertu so spevackými bodmi sólisttiek a dievčenskej a ženskej speváckej skupiny a tancami – DFS Hájiček s choreografiou, s ktorou sa na tohtoročnej Zlatej bráne v Kysáči ovenčili prvou cenou, mládežníckou a seniorkou skupinou. Hostia zo Slovenska sa predstavili silnými mužskými a ženskými hlasmi spod Kráľovej hole. S niekoľkými blokmi piesní a tancov sa predstavili aj Kysáčania. Poriadanie podujatia V lipovom chládku a medovom sládku podporili Obec Beočín, Úrad pre Slovákov žijúcich v zahraniči, Pokrajinský sekretariat vzdelávania, predpisov, správy a národnostných menšán – národnostných spoločenstiev, NRSNM a iní dobrodinci. 
5.Tortiáda v Laliti

Dňa 23. augusta 2025  v Dome kultúry v Laliti sa uskutočnila 5. Tortiáda ako súčasť osláv 235. výročia príchodu Slovákov do tejto báčskej osady. Uvedené podujatie zoskupilo ženy z rôznych miest a okrem Laliťaniek, ale i širšieho okolia, zo Sriemu a zo Slovenska. Program prebiehal v organizácii Turistickej organizácie Obce Odžaci a Miestneho spoločenstva Laliť a začal prijímaním súťažných tort a slávnostné otvorenie bolo o 15. hodine. Nasledovala výstava tort, ktorú si návštevníci mohli poprezerať, a potom sa uskutočnilo aj ich hodnotenie a predaj. Torty hodnotili Biljana Hrnjaková, Srđan Keravica a domáca cukrárka Želka Valentová. NRSNM tiež podporila podujatie a reprezentovala ju predsedníčka Výkonnej rady NRSNM Elena Turanská.

Scénická žatva 2025

V poradí 103. Scénická žatva v organizácii Národného osvetového centra je najstarším festivalom neprofesionálneho divadla v Európe. Toto podujatie sa koná pravidelne na konci augusta v Martine a ide o prehliadku, ktorá je vyústením práce niekoľkých stoviek, ba tisícok divadelných súborov a jednotlivcov, ktorí sa zúčastňujú na postupových okresných, krajských a celoslovenských prehliadkach. Scénická žatva je vrcholnou prehliadkou tvorby domácich súborov a jednotlivcov vo všetkých oblastiach neprofesionálneho divadla (činoherného, bábkového, hudobného a pohybového, divadla dospelých hrajúcich pre deti, divadla mladých, detskej dramatickej tvorivosti, divadla poézie a umeleckého prednesu). Jednou z hlavných aktivít Scénickej žatvy je vzdelávanie v neprofesionálnom divadle. Do procesu odborného vzdelávania sa zapájajú aj profesionálni dramaturgovia, režiséri, herci, scénografi a teatrológovia. Toto podujatie sa prostredníctvom sprievodných akcií (výstavy, prednášky, koncerty a vystúpenia na uliciach, vo festivalovom stane atď.) otvára nielen divákom divadelných predstavení, ale je aj pestrým kultúrnym podujatím pre obyvateľov a návštevníkov mesta i regiónu. 

Poslednou inscenáciou na tohtoročnej Scénickej žatve boli Záveje autora Vladimíra Hurbana Vladimírova v predvedení Ochotnícke divadla Kultúrneho centra Kysáč ako víťaza festivalu Divadelný vavrín z roku 2024. Kysáčania ich zahrali v martinskom Štúdiu Slovenského komorného divadla 30. augusta 2025. Záveje sú hra, v ktorej autor predstavuje problém bohatstva a lásky. Je to veľmi často spracovávaný motív, ale u Hurbana dosiahol nadčasovú hodnotu. Záveje boli vybudované na ibsenovskej modernej dramatickej technike. Autor sa v Závejoch snažil riešiť veľmi hlboký a skutočný problém, jeho zámerom bolo znázorniť prehnanú lásku k pôde a majetku, krutosť ako negatívnu charakterovú vlastnosť vtedajších sedliakov. Na diela VHV sa často nazeralo povrchne. Záveje sú však všetko len nie povrchná dráma a treba sa na ňu dívať viacrozmerne. 

Ochotnícke divadlo v Kysáči má vyše storočnú tradíciu a významné miesto v kultúrnom živote Slovákov vo Vojvodine. Jeho počiatky siahajú do roku 1881, keď učiteľ Ján Branislav Mičátek nacvičil prvé detské divadlo. Rodina Mičátkovcov zohrala kľúčovú úlohu pri formovaní divadelného života v osade. Kysáčski ochotníci účinkovali na domácich aj zahraničných javiskách vrátane Slovenského národného divadla a už v roku 1937 získali prvé miesto na divadelnej súťaži Matice slovenskej v Juhoslávii. Po druhej svetovej vojne dosiahli ich inscenácie vysokú umeleckú úroveň, čím si vyslúžili uznania na festivaloch. Repertoár zahŕňa klasické i súčasné slovenské, české a srbské diela. Ochotnícke divadlo Kultúrneho centra Kysáč dodnes združuje milovníkov divadla, ktorí uchovávajú jazyk, kultúru a identitu Slovákov v Srbsku a vytvárajú priestor na tvorivosť a porozumenie.

Réžiu predstavenia mala Svetlana Gašková, ktorá zároveň urobila aj scénografiu a pod dramaturgiu sa podpísala Ema Kazimírová. Účinkovali: Brezovský – Branislav Čeman, Martin – Ivan Privizer, Katuša – Svetlana Gašková, Janko – Kristián Križan a Mara – Marína Dýrová. Cestu divadelného súboru na Scénickú žatvu podporil Úrad pre Slovákov žijúcich v zahraničí.

50. Babinkove stretnutia

V organizácii kovačickej Obecnej knižnice Oddelenia v Padine sa dňa 6. septembra 2025 uskutočnili jubilejné 50. Babinkove stretnutia v Padine v priestoroch Základnej školy maršala Tita. Program 50. stretnutí, ktorými Padinčania každoročne vzdávajú hold a zachovávajú si pamiatku na svojho rodáka spisovateľa, novinára a publicistu Michala Babinku, bol nanajvýš pestrý. Od 16. hodiny prebiehala Konferencia Michal Babinka, na ktorej odzneli referáty venované literárnemu dielu básnika a spisovateľa Michala Babinku. Na konferencii sa zúčastnili prof. Dr. Zuzana Čížiková, riadna profesorka Oddelenia slovakistiky na Filologickej fakulte Univerzity v Belehrade, prof. Dr. Marína Šimáková Speváková, riadna profesorka Oddelenia slovakistiky na Filozofickej fakulte Univerzity v Novom Sade, Mária Kotvášová-Jonášová, profesorka slovenského jazyka vo výslužbe a spisovateľka pre deti a mládež, a Jana Domoniová, asistentka na Oddelení slovakistiky FFUNS. Následne sa uskutočnila umelecká performancia Rozkoš – hold básnikovi Michalovi Babinkovi, na ktorej vystúpili hostia, spisovatelia a básnici. Po Babinkových stretnutiach nasledovala prezentácia výtvarnej monografie Čáni, venovaná výtvarnej a grafickej tvorbe akademického maliara Pavla Čániho. Spomienka na Pavla Čániho, akademického maliara bol názov večierka, na ktorom v priestoroch padinskej základnej školy a v organizácii Obecnej knižnice Kovačica odprezentovali uvedenú monografiu. Hosťom bol výtvarný kritik Vladimír Valentík. 

22. Festival Zuzany Kardelisovej

V poradí 22. ročník festivalu ochotníckych divadelných súborov s inscenáciami zobrazujúcimi postavenie a poslanie ženy v spoločnosti prebiehal v dňoch od 16. do 19. októbra vo veľkej sále KC Kysáč. V prvý večer festivalu prítomných privítali moderátorka Anna Asodiová a riaditeľ KC Kysáč Pavel Surový, ktorý festival aj otvoril. Organizátorom festivalu je Ustanovizeň pre kultúru a vzdelávanie Kultúrne centrum Kysáč, vyfinancovala ho Správa pre kultúru Mesta Nový Sad a finančne ho podporili Národnostná rada slovenskej národnostnej menšiny a Úrad pre Slovákov žijúcich v zahraničí. Nezištne pomáhajú aj ochotníci KC Kysáč a Dobrovoľný hasičský spolok v Kysáči. Tohto roku si pripomenuli i 120. výročie divadelnej činnosti v Kysáči a z tej príležitosti bol usporiadaný aj okrúhly stôl. Porota, ktorá hodnotí súťažiace predstavenia, pracuje v zložení: predsedníčka Milina Chrťanová, diplomovaná bábkoherečka, a členovia Jasmina Pavlovová, herečka, a Ján Privizer, herec a režisér. V prvý večer vystúpilo Divadlo VHV scéna pri Dome kultúry 3. októbra v Kovačici s divadelnou hrou Nepobehuj tu nahá! autora Georgesa Feydeau v réžii Alexandra Baka. Predtým si najprv na kysáčskom cintoríne pri hrobke pietnou spomienkou uctili pamiatku Zuzany Kardelisovej a v podvečerných hodinách v Knižnici Michala Babinku usporiadali okrúhly stôl na tému 120 rokov divadelníctva v Kysáči a o 20.00 h divadelné dosky patrili hercom Slovenského divadla VHV SKUS hrdinu Janka Čmelíka a Strediska pre kultúru Stará Pazova, ktorí predviedli inscenáciu Vladimíra Hurbana Vladimírova Zem. Pod réžiu a úpravu textu sa podpísal Alexander Bako. Vystúpili aj nasledujúce divadelné súbory: hostia zo Slovenska - Divadelný súbor Jána Chalupku z Brezna s predlohou Mateja Struhára Bohdana a v posledný deň, po vyhodnotení festivalu a udelení cien, vystúpilo hosťujúce predstavenie Pani ministerka Ochotníckeho divadla Mirka Tatalovića Ćiru z Novej Pazovy.
44. festival Zlatý kľúč
V Selenči sa dňa 19. októbra 2025 uskutočnil 44. ročník Festivalu slovenskej populárnej hudby Zlatý kľúč, ktorý v priamom prenose prostredníctvom RTV mohli sledovať aj diváci. Organizácia festivalu prebiehala podľa zaužívaného modelu z predchádzajúcich ročníkov. Takže i tohtoročný realizačne mali na starosti Národnostná rada slovenskej národnostnej menšiny, Ústav pre kultúru vojvodinských Slovákov, Miestne spoločenstvo Selenča, Obec Báč a KUS Jána Kollára zo Selenče. Okrem nich festival finančne podporili i Ministerstvo pre ľudské a menšinové práva a spoločenský dialóg Vlády Republiky Srbsko a Úrad pre Slovákov žijúcich v zahraničí a početní dobrodinci. Svojou prítomnosťou festival poctili aj Ljiljana Bekčićová, predstaviteľka Ministerstva pre ľudské a menšinové práva a spoločenský dialóg vlády RS a Snežana Jankovićová, pomocníčka pokrajinského tajomníka pre kultúru, verejné informovanie a vzťahy s náboženskými spoločenstvami, tiež Dávid Altdorrfer, tretí tajomník Veľvyslanectva Slovenskej republiky v Srbsku. Prítomným v sieni selenčského Domu kultúry sa na samom začiatku slávnostne prihovorila Marína Balaban, predsedníčka Organizačno-správnej rady festivalu Zlatý kľúč, v pokračovaní slávnostný príhovor mala predsedníčka Obce Báč Lela Milinovićová a česť otvoriť festival mala Dušanka Petráková, predsedníčka Národnostnej rady slovenskej národnostnej menšiny. Pod hudobnú produkciu festivalu sa podpísali Samuel Kováč a Žeľko Suchánek, ktorí zároveň boli aj v úlohe koordinátorov. 

Texty piesní hodnotila spisovateľka Mária Kotvášová Jonášová a festival moderovali Anna Zorňanová a Miroslav Gašpar. Hodnotenie skladieb a interpretácií pesničiek mala na starosti odborná porota v zložení: Aleksandar Dujin (predseda poroty), Mariana Marčeková Valentová a Ondrej Pavčok. Spevákov sprevádzal orchester v nasledujúcom zložení: Ladislav Kekez, Boris Gabríni, Vlastrimir Struhár a Janko Šalemún. Sprievodné slovo mala Danica Vŕbová. V revuálnej časti vystúpili víťazi resp. Účastníci predchádzajúcich ročníkov Zlatého kľúča: Miroslav Zvara, Marína Semártonská, Boris Gabríni, Andrea Stanivuková a Rastislav Struhár. Uvedený ročník do života priviedol 10 nových skladieb, ktoré uvedieme podľa poradia prednesov na samotnom festivale.


Ako prvá odznela pieseň Ticho môjho vnútra autora skladby, textára a interpreta Zlatka Karlečíka Bimba. Autorom skladby Ako na dlani bol Samuel Kováč, ktorý bol aj autorom textu a pieseň odznela v interpretácii Martiny Sklabinskej. Bola to zároveň aj víťazná skladba 44. ročníka festivalu, ktorá získala zlatú plaketu a cenu NRSNM – sochu Miry Brtkovej. Autorom piesne Keď vietor nás niesol bol Miroslav Zvara, interpretáciu mala Vierka Telečanová a text napísala Anička Chalupová, ktorá získala aj cenu za nalepší text a zlatú plaketu. Pieseň Život podľa textu Aničky Chalupovej zhudobnil Vladimír Ďuriš a interpretovala ju Michaela Cesnaková. Pod piatu pieseň pod názvom Pozeraj sa do nebies sa ako skladateľ, textár a interpret podpísal Natanael Fiala Promonael. Bola to zároveň druhoodmenená skladba zo strany odbornej poroty a získala striebornú plaketu. Pieseň autorky a textárky Martiny Trusinovej Čo znamená čas získala cenu obecentva a interpretovala ju Tamara Melegová. Kompletným autorom siedmej skladby, textu a interpretácie piesne Počúvaj hlas bol Mirko Ilić. Tretiu cenu odbornej poroty získala skladba Zrno nádeje a jej autor Boris Gabríni, ktorý sa ovenčil bronzovou plaketou. Text napísala Annamária Gierová a zaspievala ju Jana Stupavská. Skladbu Bez nádeje napísal Ondrej Maglovský na text Jaroslava Popovića a zaspieval ju Jozef Pavlov. Poslednú skladbu Tisíc nevyslovených slov autora Miroslava Zvaru, ktorý ju zhudobnil na text Terezy Garajovej interpretovala Mária Magdaléna Torňošová, ktorá získala cenu za najlepšiu interpretáciu a zároveň zlatú plaketu. Ceny odmeneným slávnostne udeľovali predsedníčka Organizačno-správnej rady 44. Zlatého kľúča Marína Balaban, predsedníčka Obce Báč Lela Milinović, riaditeľka ÚKVS Anna Speváková, Mária Kotvášová-Jonášová a predsedníčka NRSNM Dušanka Petráková.

105 rokov novosadského Šafárika

Dňa 25. októbra 2025 Slovenské kultúrne centrum Pavla Jozefa Šafárika v Novom Sade malo slávnostnú akadémiu s bohatým kultúrnym a umeleckým programom zloženým zo všetkých generácií a odbočiek tohto mimoriadne aktívneho a úspešného centra, ktorá priniesla 105 rokov organizovanej kultúrnej činnosti novosadských Slovákov. Hostí privítala predsedeníčka kultúrneho centra Vjerka Marčoková Cerovská. Na slávnosti sa prihovoril podpredseda pokrajinskej vlády Tomislav Žigmanov, ktorý zdôraznil, že Slováci vo Vojvodine sú známi ako komunita s mimoriadne rozvinutými a bohatými kultúrnymi reáliamii so sprievodným inštitucionálnym rámcom. Žigmanov vysoko ocenil slovenskú kultúrnu scénu a produkciu kultúrnych podujatí a povedal, že vojvodinskí Slováci, pokiaľ ide o zachovávanie a rozvíjanie kultúrnej tvorivosti, môžu byť vzorom pre ostatné národnostné komunity. Oslavy sa zúčastnila aj predsedníčka Národnostnej rady slovenskej národnostnej menšiny v Srbsku Dušanka Petráková, ktorá vo svojom prejave zdôraznila: „Je mi cťou, že sa dnes môžeme spoločne obzrieť za 105 rokmi bohatej a nepretržitej spoločnej činnosti Slovákov v Novom Sade. Toto významné výročie je dôkazom sily našej komunity, oddanosti kultúre, jazyku a tradíciám. Aj my ich s hrdosťou uchovávame a odovzdávame ďalej. V mene Národnostnej rady slovenskej národnostnej menšiny by som chcela vyjadriť úprimnú vďaku všetkým, ktorí v týchto desaťročiach prispeli k rozvoju slovenského komunitného života v tomto meste. V prvom rade učiteľom, umelcom, organizátorom, ale aj všetkým tým, ktorí svojou prácou, slovom či piesňou posilnili naše korene. Prajem vám, aby ste aj naďalej boli koreňom a vetvou – pevne spojení s tradíciou, ale otvorení budúcnosti, ktorá je pred nami.“ Po slávnostnej akadémii sa konala výstava fotografií a slávnostný koncert Slovenského kultúrneho centra Pavla Jozefa Šafárika s názvom Som koreň a vetva. Slovenské kultúrne centrum Pavla Jozefa Šafárika má existuje od roku 1950 a predchádzal mu prvý slovenský spolok v Novom Sade – Československá beseda Šafárik, založený v roku 1920 Ľudevítom Mičátkom s cieľom zachovávať a pestovať kultúrne dedičstvo, jazyk, hudbu, tanec a zvyky tohto ľudu, ako aj Združenie slovenských žien. Centrum dnes združuje početných členov a vykonáva svoju činnosť prostredníctvom štyroch odbočiek – tanca, spevu, hudby a divadla.

55. Festival slovenskej ochotníckej divadelnej tvorby Divadelný vavrín

V dňoch od 6. do 9. novembra 2025 v Starej Pazove prebiehal 55. ročník Prehliadky slovenskej ochotníckej divadelnej tvorby Divadelný vavrín. Spoluorganizátormi prehliadky, ktorú finančne podporil Úrad pre Slovákov žijúcich v zahraničí aj v roku 2025 boli podľa ustáleného modelu organizovania: Národnostná rada slovenskej národnostnej menšiny, Ústav pre kultúru vojvodinských Slovákov, Obec Stará Pazova, SKUS hrdinu Janka Čmelíka v Starej Pazove a uskutočnenie prehliadky podporilo i Stredisko pre kultúru Stará Pazova. Slávnostným otvoráracím programom, ktorý moderovala Danica Vrbová, koordinátorka prehliadky, zodvihla sa opona pazovského javiska. Otvorenie prehliadky poctili i predsedníčka NRSNM Dušanka Pertráková, ktorá vavrín aj otvortila a Tamara Gujová, pomocníčka pokrajinskej tajomníčky pre kultúru, verejné informovanie a vzťahy s náboženskými spoločenstvami. Na otvorení prehliadky sa v mene Obce Stará Pazova a Strediska pre kultúru Stará Pazova prihovorila i Libuška Lakatošová. V programe sa zúčastnili Boris Babík, operný spevák, a Andrej Simendić, absolútny víťaz tohtoročnej republikovej recitačnej súťaže vo Valjeve. Výkony hercov sledovali a hodnotia tri poroty: odborná porota, ktorá pracovala v zložení: Miroslav Benka, predseda poroty, Miroslav Fábry a Ján Privizer, členovia, porota obecenstva a kultúru hovoreného slova hodnotí profesorka Lýdia Gedeľovská. Po súťažnom predstavení sa v aule divadelnej sály vždy konali aj rozhovory odbornej poroty s divadelným súborom. Počas trvania prehliadky v aule divadelnej sály bola nainštalovaná výstava fotografií víťazných inscenácií za posledných desať festivalových ročníkov. Výstavou Alexander Bako, ktorý bol umeleckým vedúcim prehliadky, a Danica Vrbová, koordinátorka festivalu, zmapovali fotografie víťazných inscenácií za posledné desaťročie Divadelného vavrínu.
Po slávnostnom otvorení 6. novembra divadelné dosky patrili divadelnému súboru Slovenského divadla VHV, SKUS hrdinu Janka Čmelíka a Strediska pre kultúru Stará Pazova, ktorý aj otvoril súťažnú časť prehliadky. Zahrali Zem Vladimíra Hurbana Vladimírova v réžii Alexandra Baka (druhoodmenení). V druhý večer prehliadky vystúpili Selenčania – členovia Divadelnej sekcie KUS Jána Kollára s predstavením Vitajte na zabíjačke alebo Welcome to kví-kví v réžii Rastislava Rybárskeho (treťoodmenení). A tretí večer prehliadky patril Divadelnému súboru KOS Jednota z Hložian s predstavením Sliepka v réžii Juraja Feketeho (získali prvú cenu odbornej poroty). Okrem výstavy fotografií víťazných predstavení na vavríne boli i prezentácie dvoch vydaní – Zborníka prác zo sympózia 140 rokov narodenia Vladimíra Hurbana Vladimírova a monografie ČÁNI – výtvarné dielo Pavla Čániho.

33. Rozspievané klenoty 2025

Dňa 2. novembra 2025 sa v sieni Domu kultúry 3. októbra v Kovačici uskutočnilo finále 33. ročníka celomenšinového Festivalu slovenských ľudových piesní v prednese detí – Rozspievané klenoty. Na festivale sa predstavili najlepšie detské spevácke hlasy zo základných škôl celej Vojvodiny. Festival Rozspievané klenoty, ktorý spoločne organizujú Základná škola Mladých pokolení, Obec Kovačica, Dom kultúry 3. októbra, Ústav pre kultúru vojvodinských Slovákov a Národnostná rada slovenskej národnostnej menšiny, má bohatú tradíciu a patrí medzi významné kultúrne podujatia nášho menšinového spoločenstva. Svojím poslaním prispieva k uchovávaniu a popularizácii slovenskej ľudovej hudby medzi mladými generáciami. Súťaž zároveň poskytuje priestor pre mladé talenty, aby rozvíjali svoje spevácke schopnosti a lásku k folklóru.
Ocenení účastníci 33. ročníka festivalu Rozspievané klenoty. V mladšej vekovej kategórii
1. cena: Sára Samporová (Padina), 2. cena: Melánia Bešková (Kovačica), 2. cena: Andrea Dišpiterová (Kovačica), 3. cena: Nina Poliaková (Kovačica) a 3. cena: Lilia Michaela Díte (Báčsky Petrovec). V staršej vekovej kategórii ceny vyzerali nasledovne: 1. cena: Iskra Hajková (Kovačica), 2. cena: Lea Jašová (Stará Pazova), 2. cena: Dária Tomášiková (Padina), 3. cena: Karol Lukáč (Kovačica) a 3. cena: Dária Poničanová (Padina). Špeciálne a osobitné ceny získali: Špeciálna cena za umelecký prednes: Helenka Koňariková (Spolok Slovákov v Bulharsku so sídlom v Bratislave), Cena obecenstva – mladší interpreti: Nina Poliaková (Kovačica), Cena obecenstva – starší interpreti: Maša Košútová (Kovačica), Najautentickejší chlapčenský kroj – mladšia kategória: Filip Benko, Najautentickejší chlapčenský kroj – staršia kategória: Fabian Horvát, Najautentickejší dievčenský kroj – mladšia kategória: Jana Labátová, Najautentickejší dievčenský kroj – staršia kategória: Sára Eraková. Špeciálna cena za ľudový kroj: Helenka Koňariková (Spolok Slovákov v Bulharsku so sídlom v Bratislave) a Cena pre najmladšiu speváčku: Marija Kaňová (Binguľa).
59. Stretnutie v pivnickom poli

V Pivnici sa v dňoch od 21. do 23. novembra 2025 uskutočnilo 59. vydanie celomenšonového festivalu Stretnutie v pivnickom poli s medzinárodnou účasťou. Spoločne ho zorganizovali SKUS Pivnica, Národnostná rada slovenskej národnostnej menšiny, Obec Báčska Palanka a Ústav pre kultúru vojvodinských Slovákov. Festival finančne podporili Úrad pre Slovákov žijúcich v zahraničí, oba pokrajinské sekretariáty – pre vzdelávanie a národnostné spoločenstvá a pre kultúru – a partnerom bol aj slovenský evanjelický a. v. cirkevný zbor v Pivnici. Zúčastnili sa ho interpreti ľudových piesní z Báčky, Banátu, Sriemu ako i zo susedného Chorvátska. Konkrétne účastníci boli z Padiny, Selenče, Báčskeho Petrovca, Kysáča, Iloka, Kovačice, Lugu, Nového Sadu, Kulpína, Hložian, Boľoviec, Erdevíka, Starej Pazovy, Pivnice a Lalite. Na úvod sa prihovorila predsedníčka NRSNM Dušanka Petráková a festival otvoril Michal Pavúk, veľvyslanec Slovenskej republiky v Srbsku. Moderátorkou fesivalu bola Anna Zorňanová. Po dvoch súťažných koncertoch v tretí festivalový deň dňa 23. novembra boli vyhodnotení tí najúspešnejší.
Odborná porota, ktorá hodnotiaca prednes a autentickosť piesní pracovala v zložení: Slovenka Benková, Tatiana Jašková a Boris Babík, rozhodla nasledovne: 1. cena za interpretáciu – Marek Valentík z Pivnice, 2. cena za interpretáciu – Lyduška Kolárová z Erdevíka a 3. cena za interpretáciu – Kristián Baďura z Pivnice. Ceny za autentickosť piesne získali Adam Vladislav Stupavský z Hložian a Martina Mitnáverová zo Starej Pazovy. Cenu obecenstva získal Kristián Baďura a Cenu ľudového orchestra získala Lenka Hodoličová ako predstaviteľka Kulpína. Cenu Vzletu pre najmladšieho účastníka si odniesla Maja Durgalová z Padiny. Porotu, ktorá hodnotila ľudový kroj, tvorili etnológovia Patrik Rago a Anna Séčová-Pintírová. Udelila dve rovoprávne ocenenia a získali ich Valentín Danko z Lugu a Ivana Hriešiková z Kovačice. Spevákov počas festivalu sprevádzal vynikajúci 14-členný orchester pod vedením Ondreja Maglovského.
18. Bienále slovenských výtvarníkov v Srbsku

Dňa 13. decembra 2025 v Galérii Zuzky Medveďovej v Báčskom Petrovci sa uskutočnilo 18. Bienále slovenských výtvarníkov v Srbsku, na ktorom bolo prezentovaných 26 akademických umelcov. Hovorili riaditeľka Múzea vojvodinských Slovákov Anna Séčová Pintírová a výtvarný kritik Vladimír Valentík. Otvoreniu výstavy v galérii predchádzalo 14. výtvarnícke snemovanie. Cenu Karola Miloslava Lehotského za najreprezentatívnejšiu výstavu v období medzi dvomi bienále udelili akademickej maliarke Zdenke Márii Madackej, pôsobiacej v Kanade. Ocenenie prevzala Daniela Marčoková, ktorá prečítala autorkin list vďaky. Laureátkou Ceny Cyrila Kutlíka za celoživotný tvorivý prínos v oblasti výtvarného umenia a kultúry vojvodinských Slovákov sa stala akademická maliarka Mária Gašková z Kysáča. Špeciálnu cenu za kultúrny počin udelili Nadácii Miry Brtkovej za vrcholnú prezentáciu slovenského umenia a kultúry v zahraničí. Cenu prevzal umelec Jozef Klátik. NRSNM od roku 2005 počas bienále udeľuje výkupnú cenu jednotlivým umelcom. Tohto roku ocenila akademickú maliarku Alenu Klátikovú. Ocenenie jej odovzdala koordinátorka Výboru pre kultúru NRSNM Svetluša Hlaváčová. Bienále potrvá do otvorila 28. februára 2026 a otvorila ju predsedníčka Obce Báčsky Petrovec Viera Krstovská a program hudobne obohatili Marína Glumcová na husliach a Marta Milašinovićová na flaute.

27. festival Letí pieseň, letí

Dňa 14. decembra 2025 sa v kovačickom dome kultúry uskutočnil 27. ročník elomenšinového festivalu slovenskej populárnej hudby pre detí Letí pieseň, letí. Pod organizáciu sa podpísali: Dom kultúry 3. októbra a Základná škola Mladých pokolení v Kovačici, Ústav pre kultúru vojvodinských Slovákov, Národnostná rada slovenskej národnostnej menšiny a Obec Kovačica, ktorí festival aj podporili. Produkciu tohto ročníka tvorilo 18 nových piesní ako aj detský 100-členný zbor Základnej školy Mladých pokolení v Kovačici. Nacvičil a viedol ho Pavel Tomáš st. za asistencie Pavla Tomáša ml. Na samom začiatku hostí privítal riaditeľ DK Ján Tomáš a festival otvorila predsedníčka NRSNM Dušanka Petráková. Odborná porota hodnotila skladby aj interpretáciu a členmi boli: kovačický udobník Ivan Babka, profesorka sólového spevu Marijana Veselinovićová z Pančeva a operná, ľudová a pop-rocková speváčka Katarína Kalmárová z Vojlovice.

Porota pri hodnotení skladieb prihliadala na vekovú primeranosť, zrozumiteľné a vzdelávacie posolstvo, zapamätateľnú melódiu a zaujímavú harmóniu. Pri spevákoch sa pozornosť venovala intonácii, výslovnosti a celkovému dojmu. Prvú cenu za skladbu získala Marína Benková mladšia z Kovačice, ktorá okrem zlatej plakety získala aj Cenu NRSNM za skladbu Čarovný Mikuláš. Druhú cenu získal Jaroslav Chalupa z Kovačice za skladbu Hniezdo a tretiu cenu získal Samuel Kováč z Báčskeho Petrovca za skladbu Keď budem kaderníčka. Prvú cenu za interpretáciu získala Nina Poliaková z Kovačice, druhú cenu Jana Petrovičová z Padiny (ktorá zároveň získala diplom za najmladšieho účastníka) a tretiu cenu za interpretáciu získala Timea Stupavská z Hložian. Špeciálnu cenu za celkový dojem získala Tara Karkušová z Kovačice. Texty piesní hodnotila Mária Kotvášová-Jonášová a cenu získala Tereza Garajová z Kovačice za text skladby Hniezdo. Cenu obecenstva za skladbu získal Žeľko Suchánek za pieseň To sme my, za ktorú získal aj Cenu zboru ZŠ Mladých pokolení. Cenu obecenstva za interpretáciu získali Maša Košútová a Ema Hrková za rovnakú skladbu. Zbor ZŠ Mladých pokolení ocenil aj interpretáciu Niny Poliakovej za skladbu Kúsok dobra v nás. Konferans festivalu pripravila Danica Vŕbová a moderovali ho Andrea Miháľová a Zlatko Karlečík.

10. Festival slovenských ľudových krojov

Dňa 14. decembra 2025 sa v kultúrnom centri Kysáč v nedeľu prebiehal jubilejný 10. festival ľudových krojov Slovákov v Srbsku. Festival, ktorý bol nezvyčajnou performanciou, otvoril novosadský primátor Žarko Mićin. Začal sa v Galérii Ľudovíta Branislava Mičátka, kde boli vystavené fotografie Pavla Surového z odmeňovaných cyklov Slovenská krása, Korona, Trón, Víly s vílami a Svet Miry Brtkovej očami Pavla Surového, programom, v ktorom účinkovala multimediálna umelkyňa Simonida Stankovićová, ktorá v sprievode ruského umelca, harmonikára Andreja Mikitenka, zaspievala slovenské piesne, moderným tanečným bodom v réžii Alisy Oravcovej za sprievodu Andrei Stanivukovej a skupiny Lego duo. Nechýbalo ani mini defilé krojovaných účastníkov z Kysáča, Petrovca, Lugu, Erdevíka, Boľoviec, Vojlovice a Aradáča ako aj účastníčky z Číny. V pokračovaní sa uskutočnil krst novej knihy Koruna Pavla Surového a potom nasledovalo otvorenie výstavy Etnorenesancia Pavla Surového v kaviarni Kis from Kysáč, v rámci ktorého v nezvyčajnej performancii na starobylých jazykoch predkov Slovanov multimediálna umelkyňa Simonida Stankovićová korunovala Pavla Surového. Cieľom tohto pozoruhodného festivalu je poukázať na našu tradíciu, pestrú rôznorodosť zvyklostí Slovákov z našich obcí a miest, ľudové umenie, krásu krojov a priblížiť slovenské ľudové umenie mladej generácii, vzbudiť v nej hrdosť na svojich predkov a ich kultúrne dedičstvo. Jedným zo zámerov festivalu je i podnietiť záujem mladých ľudí o svoju minulosť a tradíciu v slovenských osadách, odhaľovať sémantický význam kroja ako nositeľa tradície a slovenskej identity v histórii Slovákov v Srbsku.
Udelené ceny literárnych súbehov Čo dokáže pekné slovo a Zornička

Dňa 21. januára 2026 v miestnostiach NRSNM bolo vyhodnotenie – 15. ročníka žiackej literárnej súťaže Čo dokáže pekné slovo a vyhodnotenie literárnej súťaže detského časopisu pre deti Zornička. Na úvod sa prítomným prihovorila predsedníčka Dušanka Petráková a vyjadrila svoje potešenie zo súťaže, z jej výsledkov a že sa naši žiaci zapojili v takom peknom počte. Tiež že sa zamysleli nad takou podnetnou témou akou je význam pekného slova a čo ono pre ľudí znamená. Program moderovali koordinátorky – informovania Anička Chalupová a kultúry Svetluša Hlaváčová. Literárny súbeh Čo dokáže pekné slovo už pätnásty rok pravidelne vypisuje Výbor pre kultúru NRSNM, na ktorý žiaci našich škôl tentoraz zaslali úhrne 43 v kategórii žiakov vyšších ročníkov základných škôl a žiakov stredných škôl a gymnázií. Po dôkladnom prečítaní a rozoberaní zaslaných prác komisia, ktorá pracovala v zložení prof. Dr. Marína Šimáková Speváková a prof. Dr. Zoroslav Spevák sa jednoznačne zhodla, že treba v prvom rade pochváliť ochotu a snahu prednášateľov slovenčiny na našich základných a stredných školách, že animovali početných žiakov, aby sa prihlásili na súbeh a týmto táto akcia aj naďalej plní svoj základný cieľ a zámer. Literárne práce na adresu národnostnej rady pricestovali zo staropazovského a kovačického gymnázia, ako i práce zo základných škôl zo Starej Pazovy, Padiny, Selenče, Báčskeho Petrovca, Kovačice, Kulpína, Pivnice a Hložian. Téma súbehu aj tentoraz bola voľná (próza alebo poézia) a hodnotili sa práce napísané v dvoch kategóriách: žiakov základných škôl od 5. až po 8. ročník a žiakov stredných škôl a gymnázií. Komisia ani tentoraz nemala ľahkú prácu, lebo na súbeh prišlo hodne kvalitných prác. 

Komisia sa v kategórii žiakov stredných škôl a gymnázií rozhodla ceny udeliť nasledovne. V súťaži o prózu udelené boli nasledujúce ceny. 1. cena Natália Siantová, Gymnázium Mihajla Pupina, Kovačica, za prácu Silný odkaz obyčajných slov; 2. cena Emanuella Šipická Šágy, IV. c, Gymnázium Branka Radičevića, Stará Pazova, za prácu Kam a do ktorého obdobia by som cestovala, keby som mohla; 3. cena Anastazija Vidakovićová, IV. c, Gymnázium Branka Radičevića, Stará Pazova, za prácu Kam a do ktorého obdobia by som cestovala, keby som mohla. Komisia udelila špeciálnu cenu Lare Hrgovićovej, IV. d, Gymnázium Branka Radičevića, Stará Pazova, za prácu Môj svet. V kategórii poézie komisia udelila tretiu cenu Ivane Hudecovej, žiačke Gymnázia Mihajla Pupina z Kovačice za báseň Svetlo na dlani.

V kategórii základných škôl v súťaži o prózu komisia v rovnakom zložení udelila nasledovné ceny: 1. cena: Ema Povolná, 5.b, ZŠ Jána Čajaka, Báčsky Petrovec za prácu Škola naopak; 2. cena: Leona Tanciková, 6. trieda, ZŠ 15. októbra, Pivnica, za prácu Za dverami knižnice; 3. cena:  Marko Černivec, 8.a, ZŠ Jána Čajaka, Báčsky Petrovec, za prácu Vplyv hudby na ľudské emócie. Špeciálne ceny získali: Igor Čásar, 7. 1, ZŠ 15. októbra, Pivnica, za prácu Na výlete v lese; Izabela Brtková, 8. 1, ZŠ Maršala Tita, Padina, za prácu Všade dobre, doma najlepšie; Rebeka Sara Benková, 6. trieda, ZŠ Jozefa Marčoka Dragutina, Hložany, za prácu Dvere a Nina Budíková, 7.b, ZŠ Jána Čajaka, Báčsky Petrovec, za prácu Výhody a nevýhody siedmačky. V súťaži o poéziu komisia udelila tieto ceny: 1. cena Una Jakušová, 6. trieda, ZŠ Jozefa Marčoka Dragutina, za báseň Hlas prírody; 2.cena Diana Zagorcová, 6. 1, ZŠ 15. októbra, Pivnica, za báseň Denník školského zvončeka a 3. cena Daniela Filipovićová, 8.a, ZŠ Jána Čajaka, Báčsky Patrovec, za báseň Škola v budúcnosti bude cool. Špeciálnu cenu získal Pavel Dobrík, 6. trieda, ZŠ Jozefa Marčoka Dragutina, Hložany, za báseň Prečo oblak plače.

Výsledky vyhodnotenia súbehu detského časopisu pre deti Zornička. Komisia v zložení prof. Dr. Zoroslav Spevák a prof. Dr. Marína Šimáková Speváková sa rozhodla odmeniť dvomi cenami prozaické texty pre deti a to: prvú cenu poviedka Môj modrý kamarát (Značka: Blue) autora Miroslava Gašpara; dve druhé ceny poviedky Klavírny virtuóz (Značka: Mozart) a Najľahšia taška na svete (Značka: džentlmen) autora Jána Žolnaja; tretia cena poviedka Dedo Mráz chodieva so psom (Značka: dar) autora Miroslava Gašpara a tretia cena báseň Ambiciózny psík (Značka: labky) autorky Svetluše Hlaváčovej. Komisia navrhuje redakcii Zorničky uvrejniť poviedku Hrach (Značka: ovocná torta) autora Jána Žolnaja.

*

Výbor pre kultúru sa s predsedníčkou NRSNM v pozorovanom období zúčastnil aj na prípravných zasadnutiach Slovenských národných slávností 2026, ktoré sa uskutočnili v priestoroch Zhromaždenia obce Báčsky Petrovec. Tiež sa zúčastnil i konferencievenovanej 100. výročiu narodenia insitnej maliarky Zuzany Chalupovej v organizácii Galérie insitného umenia v Kovačici; tiež zasadnutí Organizačno-správnej rady festivalov Tancuj, tancuj..., Detského divadelného festivalu 3xĎ, Festivalu slovenskej populárnej hudby Zlatý kľúč, Divadelného vavrína, festivalu Letí pieseň, letí a pod.

Do aktivít výboru zapadla i organizácia zasadnutí a príprava materiálov pri návrhoch podpory projektov, ktoré súbehy vypísali Pokrajinský sekretariát pre vzdelávanie, predpisy, správu, národnostné menšiny – národnostné spoločenstvá, Pokrajinský sekretariát pre kultúru a verejné informovanie a vzťahy s náboženskými spoločenstvami, Ministerstvo kultúry a informovania Srbskej republiky a Mesto Nový Sad.
Do agendy tohto výboru patrilo aj vypĺňanie dotazníkov a tlačív pre potreby Pokrajinského sekretariátu pre vzdelávanie, predpisy, správu, národnostné menšiny – národnostné spoločenstvá ohľadom údajov o počte nadácií, hospodárskych subjektov a iných organizácií, ktorých zakladateľské práva sa čiastočne alebo v úplnosti previedli na národnostnú radu; 

Okrem iných aktivít do pozorovaného polročného obdobia zapadla i jazyková úprava materiálov koordinátorky pre potreby národnostnej rady a jednotlivých výborov; príprava sprievodných listov, odporúčaní, rozhodnutí, záverov, mailovej korešpodencie; preklady (zo srbčiny do slovenčiny a opačne) pre potreby výborov a ústredia NRSNM; zazmluvňovanie, vybavovanie administratívnych, organizačno-technických záležitostí a prispievanie do médií o aktivitách NRSNM; archivovanie materiálu zo zasadnutí výboru a iných telies, tvorba záverov z výboru, resp. zasadnutí iného rázu; zabezpečenie prihlasovacej dokumentácie, životopisov a ladudácií na ceny Pro Cultura Slovaca, Cena Ondreja Štefanka, Ceny a plakety NRSNM pre slávnostné zasadnutie NRSNM a zároveň aj jeho organizácia; príprava dokumentácie a odporúčaní pre medailu prezidenta republiky Srbskej republiky a pod.

O aktivitách Výboru pre kultúru NRSNM a činnosti NRSNM verejnosť bola informovaná na portáli NRSNM www.rada.org.rs prostredníctvom webových správ písaných zo strany koordinátorky po slovensky a v preklade do srbčiny; koordinátorka bola zapojená do písania správ týkajúcich sa činnosti aj NRSNM a podujatí, na ktorých sa zúčastňovali predstavitelia NRSNM s ilustračnými fotografiami. 

Schválené a realizované projekty VPK na ÚSŽZ v roku 2025:

1. Otvárací program Slovenských národných slávností


2. Festival Zlatý kľúč 






3. Cesta odmeneného súboru zo Srbska na Scénickú žatvu 

4. Prehliadka slovenskej detskej divadelnej tvorby 3xĎ 

5. Festival Divadelný vavrín  





Projekty VPK odoslané na ÚSŽZ na rok 2026:

1. Otvárací program Slovenských národných slávností 2026

2. Festival Zlatý kľúč 2026

3. Cesta odmeneného súboru zo Srbska na Scénickú žatvu 2026

4. Festival Divadelný vavrín 2026

5. Festival detskej divadelnej tvorby 3xĎ 2026

6. Divadelný workshop v Srbsku

Predseda VPK NRSNM

Alexander Bako

